གཙང་ངོགས་འདི་ང་གཅིག་པོར་དབང་བའི་གྲུ་ག་ཆུང་ཆུང་ཞིག་ཡིན།གཙང་ངོགས་འདི་ནས་ངས་སུས་ཀྱང་བསམ་གཞིགས་བཏང་མ་མྱོང་བའི་འདས་དོན་མང་པོ་ཞིག་གི་འཕེལ་འགྲིབ་བཙལ།གཙང་ངོགས་འདི་ནས་ངས་ནམ་ཡང་བག་ལ་ཞ་བཞིན་པའི་མི་རིགས་ཤིག་གི་གྱོང་གུད་གླེང་།ང་གཙང་ངོགས་ཀྱི་ལྷིང་འཇགས་ལ་དགའ་ཞིང་ནམ་ཡང་ཞུམ་མེད་མདུན་བསྐྱོད་བྱེད་པའི་གཙང་བོའི་སྙིང་སྟོབས་ལ་དེ་བས་ཀྱང་མོས་སྲིད།སྐབས་རེར་ང་རང་གཙང་བོ་འདི་ཇི་བཞིན་རང་ཉིད་བཞུར་འདོད་སའི་ཕྱོགས་ལ་རང་དབང་གིས་བསྐྱོད་ན་འདོད།ལན་རེར་ང་རང་གཙང་བོ་འདིའི་རླབས་སྒྲ་ནང་བཞིན་རང་གིས་ལེན་འདོད་པའི་སེམས་ཁོང་གི་གླུུ་གཞས་མཐའ་དག་ཕངས་མེད་སྒོས་མི་ཡུལ་ལ་བླངས་ན་བསམ།སོང་སོང་ན་ཁ་ཕྱོགས་ཨེ་ནོར་སམ།བསྡད་བསྡད་ན་ཉི་མ་ཨེ་ནུབ་བམ།སྨུག་སྤྲིན་གྱི་ཀློང་དུ་དལ་ཅག་གེར་སྡོད་པའི་ཕ་ཡུལ་འདི་མིག་གིས་མཐོང་ས་ནས་ངས་ང་དང་ཁྱོད་ལ་དགོས་ཤིང་མཁོ་བའི་བདེན་དོན་གྱི་ལམ་བུ་ཞིག་བཙལ་དགོས་ཤིང་།རྗེས་ལུས་ཀྱི་སྦུབས་ནས་ཁ་རོག་གེར་མཆིས་པའི་ཡུལ་མི་དག་རྣ་བས་གོ་ས་ནས་ཁྱོད་དང་ང་ལ་འོས་ཤིང་འཚམ་པའི་འཕེལ་རྒྱས་ཀྱི་ལས་སྐལ་སྒྲུབས་ན་སྙམ།གངས་རི་དེ་སྔར་བཞིན་དཀར་སིང་ངེ།ཕ་ཡུལ་འདི་སྔོན་བཞིན་ཁུ་སིམ་མེར།གཙང་ངོགས་ནས་ཁེར་སྡོད་བྱེད་ཀྱིན་པའི་ང་རང་སུ་ཞིག་གི་སྒོ་དྲུང་དུ་སོང་ཆོག་གམ།